የጥቃቅንና አነስተኛ ኢንተርፕራይዞች ለኢንዲስትሪ ዘርፍ ዕድገት ፍተኛ አስተዋጽኦ  አላቸው -ጠቅላይ ሚኒስትር ኃይለማርያም
በአገር አቀፍ ደረጃ የላቀ ውጤት ያስመዘገቡ የጥቃቅንና አነስተኛ ኢንተርፕራይዞች ፣ ግንባር ቀደም ባለሙያዎችና ድጋፍ ሠጪ ተቋማት በዛሬው ዕለት ሽልማት ተበርክቶላቸዋል።“ቀጣይነት ያለው የጥቃቅንና አነስተኛ ኢንተርፕራይዞች ልማት ለሕዳሴያችን!” በሚል መሪ ቃል በተካሄደ የዕውቅና የሽልማት ሥነ ሥርዓት ላይ ጠቅላይ ሚኒስትሩ እንዳሉት በኢትዮጵያ ለኢንዱስትሪ መር ኢኮኖሚ ሽግግሩ መሠረተ የሆነውን የማኑፋክቸሪንግ ዘርፉን ይበልጥ ለማሳደግ የጥቀቅንና አነስተኛ ኢንተርፕራይዞች ሚና ወሳኝነው።ምርቶቻቸውን ወደ ውጪ የሚልኩና ከውጭ የሚገቡ ምርቶችን የሚተኩ ኢንተርፕራይዞች  ቁጥር ከጊዜ ወደ ጊዜ እያደገ መምጣቱን ጠቅላይ ሚኒስትር ኃይለማርያም ተናግረዋል።የአነስተኛና ጥቃቅን ዘርፉ በአገሪቱ የሥራ ባህልን የቀየረ፣ የከተሞችን ዕድገት ያፋጠነ፣ በርካታ ወጣቶች የፈጠራ ክህሎታቸውን እንዲያሳዩ ምቹ ሁኔታዎችን የፈጠረና በሚሊዮኖች የሚቆጠሩ ዜጎች የሥራ ዕድል እንዲያገኙ ያስቻለ መሆኑን ገለጸዋል።በሽልማት ሥነ-ስርዓቱ ወቅት በተደረገ ውይይቱ ተሳታፊዎች ለዘርፉ እድገት እንቅፋት ናቸው ያሏቸውን የክህሎት ውስንነቶች፣ የፋይናንስና የብድር አቅርቦት፣ የግብዓትና  የመሠረተ ልማት ችግሮች ለጠቅላይ ሚነስትሩ ያቀረቡ ሲሆን ምላሽ ተሰጥቶባቸዋል።ጠቅላይ ሚኒስትሩ ምላሽ ሲሰጡ እንዳሉት መንግሥት የኢንተርፕራይዞችን አቅም ለመገንባት የተለያዩ ሥልጠናዎች እንደሚያመቻችና የፋይናንስና የብድር አቅርቦትን ለመቅረፍም ልማት ባንክ በክልሎች ዘርፉን የመደገፍ ሥራ ይሰራል ብለዋል።የግብዓት ችግርን ለመፍታት ራሱን የቻለ  የግብዓት ኢንተርፕራይዝ መቋቋሙን የገለጹት  ጠቅላይ ሚኒስትሩ የመሠረተ ልማት ዝርጋታን በተመለከተም መንግስት ልዩ ትኩረት ሰጥቶ ይሰራል ብለዋል።በዘንድሮ ሽልማት ሥነ ሥርዓት ላይ የላቀ አፈጻጻም ያሳዩ 241 ኢንተርፕራይዞች ሽልማት ተበርክቶላቸዋል። 